钦定古今图书集成/历象汇编/庶征典/第186卷 > 王充论衡 > 《庐州进嘉禾表》符载
## 钦定古今图书集成/历象汇编/庶征典/第186卷 > 王充论衡 > 《庐州进嘉禾表》符载

臣某言：“得庐州刺史裴靖状称，巢县百姓唐海，母丧
庐墓，手自耕植，以备祠祭。无何，于粟田之中，辄产嘉
禾，一本六穗，一本五穗。”即时差录事参军朱宁丁宁
考验，事状明白。臣闻感天地者存乎诚，通神明者极
乎孝，蕴而为精粹，发而为祯祥，上元与之献酬，后土
为之泄露。故使腾芳高陇，擢颖清秋，冠九谷之英英，
“增大田之蔼蔼”，此皆陛下圣德茂，鸿化洽，名教立，风
俗厚。生人之内有淳孝，灵瑞之下有嘉禾，迈风烈于
前王，焕丹青于《唐史》。不然，何幽膂元答，其若是乎？臣
猥以纯劣，祇守风土，宣陛下之恩泽，抚陛下之庶甿。
睹兹盛美，光荣耳目，不胜欢忭踊跃之至。